1 किलो की कीमत 2 लाख 70 हजार रुपए; 1 आम 90 हजार का
West Bengal Dubrajpur Miyazaki Mango Price Update पश्चिम बंगाल के दुबराजपुर में दुनिया का सबसे महंगा आम ‘मियाजाकी’ मिला है।
पश्चिम बंगाल के बीरभूम के दुबराजपुर में दुनिया का सबसे महंगा आम ‘मियाजाकी’ उगाया गया है। स्थानीय मस्जिद में लगे इस आम की शुक्रवार को वहां के अधिकारियों ने नीलामी की। इसमें उन्होंने लाखों रुपए कमाए, जिसका इस्तेमाल मस्जिद के विकास में होगा। हालांकि, उन्होंने कमाई का आंकड़ा जारी नहीं किया है।
आमतौर पर जापान में पाए जाने वाले इस आम का वजन 350 ग्राम होता है और इसकी अंतरराष्ट्रीय बाजार में कीमत 2 लाख 70 हजार रुपए प्रति किलो होती है। ऐसे में अगर एक किलो में 3 आम भी चढ़ते हैं तो अंदाजा लगाया जा सकता है कि एक आम की कीमत लगभग 90 हजार रुपए होगी। इस आम के कुछ पौधे झारखंड के जामताड़ा में भी लगाए गए हैं।
बाहर घूमने गया था स्थानीय व्यक्ति, वहां से पौधा लाया
मीडिया रिपोर्ट्स के मुताबिक, सैयद सोना 2 साल पहले विदेश घूमने गए थे। वे वहां से मियाजाकी का एक पौधा लाए थे, जिसे उन्होंने मस्जिद परिसर में लगाया था। अब वह पौधा पेड़ बन चुका है, उस पर पहली फसल आई है। पेड़ पर 8 आम लगे हैं। ऐसे में अनुमान है कि पहली फसल में लगभग 7.5 लाख रुपए की कमाई हुई होगी।
शुरुआत में बैंगनी फिर गहरा लाल रंग का होता है यह आम
इस आम का असली नाम ताइयो-नो-टोमागो है जिसे सूरज का अंडा भी कहते हैं। इसके अलावा, इसे किंग ऑफ फ्रूट के नाम से भी जाना जाता है। ये आम की फसल अप्रैल से अगस्त तक उगाई जाती है। पकने के शुरुआती दौर में इसका रंग बैंगनी होता है। पूरी तरह पकने के बाद यह एक गहरे लाल रंग में बदल जाता है।
जापान के मियाजाकी शहर के नाम पर पड़ा आम का नाम
मियाजाकी आम का नाम जापान के एक शहर ‘मियाजाकी’ के नाम पर रखा गया है। जहां इस फल को मुख्य रूप से उगाया जाता है। इसमें एंटीऑक्सीडेंट, बीटा-कैरोटीन और फोलिक एसिड जैसे गुण होते हैं। इसमें शुगर 15 प्रतिशत होती है। विशेषज्ञों के मुताबिक, इस किस्म की खेती के लिए तेज धूप और ज्यादा बारिश की जरूरत होती है। इसे बढ़ी सावधानी से उगाया जाता है।
2019 में 36 लाख रुपए के बिके थे 2 आम
मीडिया रिपोर्ट्स के मुताबिक, साल 2019 में इस किस्म के दो आम जापान में नीलामी के दौरान 5 मिलियन येन की रिकॉर्ड-ब्रेकिंग कीमत पर बेचे गए थे, जो करीब 45,000 अमेरिकी डॉलर के बराबर है। अगर इंडियन करेंसी में हिसाब लगाएं तो इन दो आमों की कीमत लगभग 36 लाख रुपए है। इसलिए भी इसे दुनिया का सबसे महंगा आम माना जाता है।
खास पैकिंग के बाद किया जाता है ट्रांसपोर्ट
इस आम को खास पैकिंग के बाद ट्रांसपोर्ट किया जाता है। इसके बॉक्स में इसके असली होने का सर्टिफिकेट भी होता है। जापान में आमतौर पर इसे गिफ्ट के रूप में दिया जाता है। इसे लग्जरी से जोड़कर देखा जाता है।
यह खबर भी पढ़ सकते हैं...
दुनिया का सबसे महंगा आम, लोग छिलका भी खाते हैं; जापान में ये रॉयल इनफील्ड से महंगा
आम का नाम सुनते ही मन में गुजरात और महाराष्ट्र की वैराइटी आती होगी, लेकिन, आप यह जानकर हैरान हो जाएंगे कि राजस्थान के कोटा में ऐसी किस्म की खेती की जा रही है, जिसमें एक किलो आम की कीमत 20 हजार रुपए हैं। ये जापानी वैराइटी का 'मियाजाकी' आम है। जापान में तो इसकी कीमत लगभग 2.50 लाख रुपए किलो है। पूरी खबर पढ़ें...